[{"text_idx": "#000002", "text": "Y WefanY Ti\u0302mGwybodaeth i Rieni"}, {"text_idx": "#000005", "text": "*For English review, see language toggle switch*"}, {"text_idx": "#000008", "text": "Dwi wedi cymryd oesoedd i \u2019sgwennu\u2019r adolygiad yma. Yn bennaf achos doeddwn i ddim yn siw\u0302r iawn sut i roi fy ymateb i lawr ar bapur! Y tro cyntaf i mi ei weld, roedd y clawr yn edrych yn dwyllodrus o blentynnaidd, ond mae llawer mwy i\u2019r llyfr yma..."}, {"text_idx": "#000009", "text": "I fod yn onest, ar o\u0302l ei orffen am y tro cyntaf, nes i jest eistedd yna yn meddwl \u2018be ar y ddaear dw i newydd ei ddarllen?\u2019 Mae nofelau graffig mor brin yn y Gymraeg beth bynnag, ac ella fod hyn yn rhan o'r rheswm pam nad oeddwn i\u2019n siw\u0302r iawn beth i\u2019w wneud ohono. Ond wedi ei ddarllen sawl gwaith, dwi wedi newid fy meddwl yn llwyr. Dwi\u2019n darganfod rhywbeth newydd ar bob darlleniad. Dim i fod yn cliche\u0301 am y peth, ond roedd ei ddarllen yn chwa o awyr iach. Wir yr. Fel oedd yr adverts Irn Bru yn arfer dweud: \u201cI like it. It\u2019s different.\u201d"}, {"text_idx": "#000010", "text": "Mae Ari yn asyn sydd wedi cael ei magu gan bobl, ac o ganlyniad yn byw bywyd cyfforddus mewn ty\u0302, gyda Mam Gu. Mae\u2019n llawer gwell ganddi dreulio ei hamser yng nghwmni pobl, ac er bod ganddi gorff asyn, mae hi\u2019n meddwl fel person. Ond, un diwrnod, yn hynod annisgwyl, mae bywyd moethus Ari yn cael ei droi wyneb i waered... Mae\u2019n dipyn o sioc iddi sylwi na chae, yn hytrach na thy\u0302 cynnes a chlud yw ei chartref newydd. A tasa hynny ddim digon drwg, mae Prost, ei pherchennog newydd yn ddyn peryglus \u2013 dim yn foi i\u2019w groesi."}, {"text_idx": "#000011", "text": "Drwy ddysgeidiaeth Cal, asyn mewn caethiwed sy\u2019n dyheu am ei ryddid, daw Ari i ddysgu mwy am heidiau gwyllt o asynnod. Tybed fydd ei syniadau eithafol yn ddigon i danio ysbryd o wrthryfel yn yr asyn dof, neu ydi\u2019r holl so\u0302n am ddianc a bod yn rhydd yn rhyw lol potas maip gan hen asyn \u2018twp ac anwaraidd?\u2019"}, {"text_idx": "#000012", "text": "Yn ogystal a\u0302'r hiwmor, mae \u2019na nifer o thema\u0302u dwysach yn y stori, gan gynnwys perthynas dyn ag anifeiliaid, yn benodol ein camdriniaeth o anifeiliaid a\u2019n ysfa reibus i ecsbloetio popeth er mwyn gwneud elw. Mae breuddwydion Cal am ryddid yn dwyn cymhariaeth a\u0302 sefyllfa Cymru heddiw. Fel Ari a\u2019i hoffter o ddynol ryw, rydym fel cenedl yn mynnu glynu\u2019n dynn at y Deyrnas Unedig, er nad yw\u2019n berthynas iach i ni. Oes gennym ni fymryn o \u2018stockholm syndrome\u2019 ein hunain tybed? Ydio\u2019n fater o better the Devil you know i ni? Yn sicr mae stori Ari yn gwneud i mi feddwl am hyn yn ddyfnach. Ydan ni am fod yn ddewr a hawlio ein rhyddid?"}, {"text_idx": "#000013", "text": "Wedi siarad ag amryw un sydd wedi darllen y llyfr, dwi dal ddim cweit yn siw\u0302r pwy yw\u2019r gynulleidfa. Ond ella mai fy mhroblem i ydi hynny, mod i\u2019n trio rhoi popeth i mewn i focsys bach taclus. Mae\u2019n lyfr sy\u2019n gallu cael ei fwynhau ar lefel mwy arwynebol, syml ond mae ganddo hefyd haenau gwahanol a syniadau dyfnach, athronyddol yn cuddio tu mewn iddo. Bydd yn apelio at yr arddegau, (dwi am ddweud 12+) oedolion a dysgwyr hefyd."}, {"text_idx": "#000014", "text": "Dwi ar ddeall mai syniad a ddatblygodd o ddrama gafodd ei \u2019sgwennu ar gyfer PhD creadigol yw hwn, ac fe gafodd ei lwyfannu fel drama gan y Theatr Genedlaethol. Doeddwn i\u2019n gwybod dim am hynny tan ar o\u0302l i mi ei ddarllen!"}, {"text_idx": "#000015", "text": "Yn fy marn i, roedd yn llawn haeddu ei le ar restr fer Gwobrau Tir na n-Og, achos mae\u2019n ddewis left of field sy\u2019n ychwanegu at amrywiaeth y Gymraeg. Yn dibynnu ar y gwerthiant, dwi\u2019n meddwl fod lle i weld mwy o nofelau graffig tebyg, ond dwi\u2019n dallt na fydd at ddant pawb."}, {"text_idx": "#000016", "text": "Mi fydd na rai yn meddwl \u201cbe goblyn oedd hwnna?\u201d ar o\u0302l ei ddarllen, ond dwi\u2019n bersonol wedi gwneud full 180 ac yn meddwl ei fod o yn genius! Mae\u2019n werth ei brynu jest i weld arlunwaith syml ond trawiadol Efa Blosse-Mason. Yn sicr, roedd yn brofiad darllen newydd a gwahanol i mi yn y Gymraeg."}, {"text_idx": "#000017", "text": "Am adolygiad llawer mwy cynhwysfawr \u2019na f\u2019un i \u2013 darllenwch ymateb Jon Gower i\u2019r llyfr ar Nation.Cymru"}, {"text_idx": "#000018", "text": "Gwrandewch ar addasiad o'r llyfr - drama radio:"}, {"text_idx": "#000019", "text": "Cymraeg gwreiddiolffuglennofel graffiganifeiliaiddoniolhiwmorTNNO23Gwobrau Tir na n-Og"}, {"text_idx": "#000021", "text": "Mwy o Helynt - Rebecca Roberts"}, {"text_idx": "#000023", "text": "Nid ydym yn gyfrifol am gynnwys gwefannau allanol."}, {"text_idx": "#000025", "text": "Menter gwirfoddol yw So\u0302n am Lyfra sy\u2019n darparu adolygiadau dwyieithog o lyfrau Cymraeg i blant a phobl ifanc. Bydd hefyd yn cynnig llwyfan i sgyrsiau a thrafodaethau am lyfrau. Rydym yn gweithredu\u2019n gwbl annibynnol ac yn gwerthfawrogi unrhyw roddion all ein helpu i gyflawni'r nodau hyn. Bydd eich rhodd yn help i ni gynnal y gwasanaeth."}, {"text_idx": "#000026", "text": "So\u0302n am Lyfra is a voluntary venture that provides bilingual reviews for Welsh children and young people\u2019s books. It shall also be a platform for conversations and discussions about books. We operate totally independently and we appreciate any donations that help us to achieve our goals. Your kindness will help us maintain the Service."}]